b'\n_START_ARTICLE_\nPolietileno tereftalatas\n_START_PARAGRAPH_\nPolietileno tereftalatas, PET, PETE, PETP (angl. polyethylene terephthalate, PET, PETE, PETP)\xc2\xa0\xe2\x80\x93 pla\xc4\x8diai paplit\xc4\x99s plastikas i\xc5\xa1 poliesterio \xc5\xa1eimos. I\xc5\xa1 jo daromi gaivi\xc5\xb3j\xc5\xb3 g\xc4\x97rim\xc5\xb3 buteliai, skaidrios pl\xc4\x97vel\xc4\x97s, tekstilinis pluo\xc5\xa1tas (ir audiniai) ir kt.\n_START_SECTION_\nGamyba\n_START_PARAGRAPH_\nGaunamas polikondensuojant tereftalio r\xc5\xabg\xc5\xa1ties molekules arba jungiant tereftalio r\xc5\xabg\xc5\xa1ties dimetileterio eterio molekules su etilenglikoliu. Pagal techninius\xc2\xa0\xe2\x80\x93 ekonominius rodiklius priimtinesnis yra antrasis b\xc5\xabdas. Tereftalio r\xc5\xabg\xc5\xa1ties eterifikacija etilenglikoliu vykdoma 240\xe2\x80\x93270\xc2\xa0\xc2\xb0C temperat\xc5\xabros ir 0,1\xe2\x80\x930,2 MPa sl\xc4\x97gio aplinkoje.\n_START_SECTION_\nPET saugumas sveikatai\n_START_PARAGRAPH_\nPET junginiai yra biologi\xc5\xa1kai inerti\xc5\xa1ki, nesukelia neigiamo poveikio nei kontaktuojant su oda, nei prarijus. Toksi\xc5\xa1ko poveikio bandymuose su gyv\xc5\xabnais neu\xc5\xbefiksuota. Tyrimai neparod\xc4\x97 genotoksi\xc5\xa1kumo. Tiriant atskirus monomerus ir PET tarpinius junginius nustatyta, kad jie netoksi\xc5\xa1ki ir i\xc5\xa1 principo nekelia pavojaus \xc5\xbemogaus sveikatai. Buvo kil\xc4\x99 abejoni\xc5\xb3 d\xc4\x97l stibio trioksido, kuri naudojamas PET gamyboje, ta\xc4\x8diau tyrimai su gyv\xc5\xabnais taikant iki 20 g/kg diet\xc4\x85 neparod\xc4\x97 toksi\xc5\xa1ko ar genotoksi\xc5\xa1ko poveikio (kai ES nustatytas stibio migracijos limitas i\xc5\xa1 pakuot\xc4\x97s yra 0,04\xc2\xa0mg./kg maisto). Taip pat nenustatyta, kad PET gal\xc4\x97t\xc5\xb3 sukelti \xc5\xbemogaus endokrinin\xc4\x97s sistemos veiklos sutrikim\xc5\xb3. Daugelis tyrim\xc5\xb3 parod\xc4\x97, kad PET pakuot\xc4\x97 yra saugi naudoti maistui.\n_START_SECTION_\nRizika sveikatai\n_START_PARAGRAPH_\nPET gamybos metu bei jam v\xc4\x97liau yrant susidaro kenksmingi junginiai. B\xc5\xabtinos specialios priemon\xc4\x97s, kad j\xc5\xb3 kiekiai nevir\xc5\xa1yt\xc5\xb3 leistin\xc5\xb3 norm\xc5\xb3.\n_START_SECTION_\nStibis\n_START_PARAGRAPH_\nStibio junginiai naudojami PET gamyboje kaip katalizatoriai. Jie n\xc4\x97ra itin nuodingi, ta\xc4\x8diau kenksmingi. Nuo nauj\xc5\xb3 PET gamini\xc5\xb3 stibio junginiai nuplaunami, tod\xc4\x97l butelio i\xc5\xa1oriniame ar vidiniame pavir\xc5\xa1iuje i\xc5\xa1 prad\xc5\xbei\xc5\xb3 j\xc5\xb3 neb\xc5\xabna. Ta\xc4\x8diau pilant verdant\xc4\xaf vanden\xc4\xaf ar \xc5\xa1ildant mikrobang\xc4\x97je \xc4\xaf butelio turin\xc4\xaf patenka PET vidin\xc4\x97je strukt\xc5\xabroje u\xc5\xbesilik\xc4\x99 stibio junginiai. Priklausomai nuo bandymo s\xc4\x85lyg\xc5\xb3, stibio jungini\xc5\xb3 koncetracija po to gali ir vir\xc5\xa1yti rekomenduojamus saugius kiekius. Nustatyta, jog saugi temperat\xc5\xabra yra ne daugiau 60\xc2\xa0\xc2\xb0C, jei \xc5\xa1ildoma trump\xc4\x85 laik\xc4\x85._NEWLINE_Stibio kiekiai gali vir\xc5\xa1yti leistinus ir per ilgai (daugiau nei metus) laikant._NEWLINE_Daug (daugiau nei b\xc5\xabt\xc5\xb3 leid\xc5\xbeiama geriamajame vandenyje) stibio buvo rasta PET taroje i\xc5\xa1pilstytose sultyse_NEWLINE_Teisingai pagamintame, ne per ilgai saugotame geriamojo vandens PET butelyje randama ma\xc5\xbedaug vienas procentas leistinos stibio jungini\xc5\xb3 dienos doz\xc4\x97s.\n_START_SECTION_\nFtalatai\n_START_PARAGRAPH_\n2010\xc2\xa0m. \xc5\xbeurnale \xe2\x80\x9eEnvironmental Health Perspectives\xe2\x80\x9c pasirod\xc4\x97 straipsnis, teigiantis, jog PET buteliuose gali susikaupti nema\xc5\xbeai endokrininei sistemai kenksming\xc5\xb3 ftalat\xc5\xb3 , kuri\xc5\xb3 ten buvo rasta apie 12 kart\xc5\xb3 daugiau nei stikliniuose buteliuose, tiesa, nebuvo nustatyta, ar jie atsirado b\xc5\xabtent d\xc4\x97l PET pakuot\xc4\x97s.'